Anne Baastrup (SF), 2000-01-25:
I december 1998 var vi et flertal her i Folketinget, der vedtog et fremadrettet og - synes jeg selv - rimelig fornuftigt forslag til vedtagelse.
Det var ikke så ringe.
Vi henviser til den vedtagelse, som Kristeligt Folkeparti fremsatte, og som blev vedtaget af regeringspartierne, SF og Enhedslisten. Da Rigspolitichefen afleverede sin rapport om gadebander i Danmark i september måned, så vidste jeg, at Dansk Folkeparti ville benytte sig af denne anledning til at rejse endnu en forespørgsel, som skulle have til formål at fremhæve de afsnit i rapporten, som angav, at der var en overvægt af etniske minoriteter blandt disse bander. Uanset at Rigspolitichefen jo ganske tydeligt havde skrevet i sin indledning, at resultatet af analysen er, at gadebandekriminaliteten generelt vurderes at være på omtrent samme niveau som i 1997-1998, så skulle vi igennem denne her forespørgselsdebat.
Det må være ubehageligt at skulle føre en politik, der baserer sig på at skabe en hadstemning over for en bestemt befolkningsgruppe.
Det minder mig om historier, jeg hørte, da min far var yngre.
Ved forberedelsen til den her forespørgselsdebat var jeg derfor ganske humørforladt ved tanken om, at vi endnu en gang skulle stå i salen og høre på den udhængning af en hel befolkningsgruppe, hvor heldigvis langt de fleste er lovlydige borgere.
Det var ikke til at holde ud at tænke på.
I den forbindelse synes jeg, at det vil være på sin plads at bemærke, at Rigspolitichefens rapport er behæftet med alvorlige fejl.
Fejl, som er uacceptable, og som har givet nogle overskrifter, vi godt kunne være foruden.
Af hensyn til politiets arbejde kan vi ikke få offentliggjort det materiale, der i øvrigt ligger til grund
for rapporten, men jeg har via pressen fået fat i én politikreds' baggrundsmateriale.
Det er Assens politikreds, og det fremgår her, at rigspolitiet har digtet.
Gruppen består af 10-15 personer i aldersgruppen 19-20 år, og alle er af ikkedansk oprindelse.
I det grundlæggende materiale fremgår det, at de problemer, man har haft i Assens, var blevet løst ved de almindelige metoder: Ved inddragelse af SSP-samarbejde, udvidet tilsyn ved visse fester m.v., plus at ungerne ikke var ret gamle.
Bandekriminaliteten derimod handler om en gruppe unge på tre brødre med tilløbere, der er pæredanske.
Jeg har spurgt til sagen og fået en undskyldning, men den undskyldning har ikke fået de presseoverskrifter, som Dansk Folkepartis voldsomme angreb på de etniske minoriteter, som fulgte med udgivelsen af rapporten.
Efter rapportens fremkomst kunne vi også læse om overraskede beboere i Holbæk, der ikke var klar over, at de havde problemer med bander af etnisk oprindelse.
Men vi må jo videre.
Vi har nu indgået et politiforlig.
Et politiforlig, som skulle give politiet tilstrækkelige ressourcer til at forhindre kriminalitet af den her karakter ved via nærpolitiet og via et snævert samarbejde med de kommunale socialforvaltninger at få styr på de problemer, der måtte være i enkeltområder.
Vi ønsker fra SF's side at lægge vægt på, at det, der er det afgørende for at få ungerne væk fra gaden, for at få børn og unge i gang med det liv, som de jo gerne vil have, er uddannelse.
I den forbindelse er det utrolig vigtigt, at de også, når de forlader en teknisk skole efter første periode, får en praktikplads.
Vi skal have åbnet pladsen på arbejdsmarkedet.
Vi skal sikre, at alle mennesker har mulighed for at få en plads på arbejdsmarkedet.
Det er det, der skal til.
Det er den integration, der er helt nødvendig, og så er det fuldstændig ligegyldigt, hvilken type etnisk baggrund man har.
Utilpassede danske unge har også meget svært ved at komme ind på arbejdsmarkedet.
I rapporten vedrørende de utilpassede unge lægger man op til, at vi på Fyn nu skal have en særlig skole, der hedder Tamuskolen for de tunge børn og unge.
Jeg tror, det er en af vejene frem, at vi retter blikket direkte mod de børn og unge, som har gjort større indtryk på folkeskolen, end folkeskolen har gjort på dem.
Dem skal vi have fat i.
Dem skal vi sikre også mulighed for at få en uddannelse, således at vi kan nå målet, nemlig at samtlige unge får en ungdomsuddannelse, så de kan komme ud på arbejdsmarkedet efterfølgende.